AaB's angriber Anders K. Jacobsen skal fra den 1. januar 2016 spille i OB. Her har han fået en kontrakt på fem år. Anders K. Jacobsen har i sidste sæson scoret 10 mål for AaB, og han blev holdets topscorer. - Det er en stærk tilgang, vi får. Anders er en fysisk og teknisk stærk angriber, som ved, hvor målet står, og han kan indgå i kombinationer og skabe chancer på egen hånd. Samtidig har han stadig et stort udviklingspotentiale, siger OB's sportsdirektør Jesper Hansen til OB's hjemmeside. Anders K. Jacobsen skifter til OB til nytår på en fri transfer, fordi hans kontrakt med AaB udløber. En kontrakt AaB allerede sidste år forgæves forsøgte at forlænge. - Det er spillets regler. Det kommer ikke som nogen overraskelse, siger AaB sportschef Allan Gaarde til TV2 Nord. Tabet af holdets topscorer i sidste sæson får ikke Allan Gaarde til at gå på jagt efter en ny angriber. Han mener, positionen i front allerede er godt besat. - Anders er en dygtig spiller, men vi har seks andre angribere i truppen. Vi har skrevet kontrakt med Helenius og Lukas Spalvis er på vej tilbage. Desuden så har flere af de unge spillere også udviklet sig, forklarer Allan Gaarde til TV2 Nord.

Opsummering:
25-årige Anders K. Jacobsen har skrevet under på en fem-årig kontrakt med OB.